A Ttha Maw? - Chinland Today Media\nA Ttha Maw?\nMarch 5, 2010 10:08 pm·0 comments\nCuticun minung ruah ban lomi Pathian ih daihnak in nan thinlung le nan ruahnak cu Khrih Jesuh ah himtein a kilkhawi ding. -Filipi 4:7\n– Daanpeksaalnak 1-2\n– Marka 10:1-31\nHight School choir group pawl in Horatio G. Spafford ih hla phuahmi, “Ka Thlarau Hrangah A Ttha” timi hla sak dingin an timtuah rerolai ah tleirawl te pakhat cu hmai ah suakin cuih hla ih thuanthu a tlangpi thu in a sim. Spafford ih zumfeknak hla ttongfang ngai cu theihthiam a harzet. Spafford in a fanu pali an thihnak hmun kiangih tipithuanthum tinbaw parah hih hla hi a nganmi a si.\nTleirawl te ih thuanthu a simmi le an hla sakmi ka ngai tikah cuih hla in ka nun i run ciahneh (influence) nasa. “Fanu pali rori thihnak hmun ah” Spafford ih zumfeknak hla ttongfang a phuahmi cu theihthiam ding a harzet. Asinan fanu pakhat rin lopi ih thihnak a tuartu keimah in tah theih lomi fanu pali thihnak ih tuarnat zia ding cu ka theihthiam sak.\nZiangti’n Spafford hrangah a riahsiatnak cu “thil ttha” a si thei? A hla thu ka thei, “Dairial bangin ka lamzin a daih tikah” thlangamnak khui ah ka hmu thei ding? Paul in Filipi bung 4 ah – kan thinlung le kan ruahnak Pathian hnenih a thlen tikah thlangamnak kan hmu thei ding (c.6) a ti. Rinsannak thawn Pathian hnenah thlacam uh, kan thinlung ih phurrit a zaangter, kan helhkamnak a daihter ih, kan riahsiatnak a hloter. Cuti’n sim fiang thei lomi Pathian hnen ihsin a rami thlangam daihnak kan co thei ding. Kan thinlung le kan khuaruahnak cu Khrih ah him te’n a kilkhawi, harsatnak um hmansehla kan thlarau hrangah a ttha.\nDairial bangin ka lamzin a dai tikah,\nNinghan tilet bang thawh tikah;\nPathian in keimah in zirter thu ttha ngai,\nKa thlarau hrangah a ttha ngaingai.\nJesuh a palh dah lo.\nThinphannak In A Bawm


Yangon ih Martial Law an rak phuang nak san cu CNN in hitin a sim fiang - Falam Online Media\nYangon ih Martial Law an rak phuang nak san cu CNN in hitin a sim fiang\nApril 10, 2021 April 10, 2021 Ni Hnem Sung\t0 Comments\nYangon hmun ṭhenkhat ih Martial Law an rak phuang nak san cu ralkap thuṭhenzung hrangah Lamziin an rak sial cia mi a si….\nYangon ramṭhen hmun ṭhenkhat ih Martial Law an phuang nak san cu ralkap thuṭhenzung in thit daantat thuneihnak an nei thei nak ding hrang ih lamziin an sial cia mi a si tiah CNN cun a ngan.\nNineteen people have been sentenced to death in Myanmar for killing an associate of an army captain, the military-owned Myawaddy TV station said — the first such sentences announced in public since a February 1 coup and crackdown on protesters. https://t.co/cpPItIcdoM\n— CNN Philippines (@cnnphilippines) April 10, 2021\nSAC ralkap thuṭhenzung in Yangon mino 19 thih daan a tat thu cu ralkap neihmi MWD TV in April 9 zaan ah a phuang.\nCuih mino 19 pawl cu SAC in Martial Law a phuang nak N.Okkala ah Bokyi Htet Aung Kyaw an thawi that a si tiah ralkap lam in an puh ruangah ralkap thuṭhenzung in thih dan a tat mi a si tiah MWD TV in a phuang.\nHih thuthawn pehpar in CNN cun “ralbawi an that ruangah mino 19 cu ralkap thuṭhenzung in thih daan a tat hai tiah MWD TV in tlawngkai ninga zaan ah a phuang. Cumicu February 1 ih Myanmar rampi a buai hnu, ralkap lam in thih daan tat nak an nei hmaisabik mi a si.”\n“Cuih mino 19 pawl cun March 27 ah North Okkalapa district ah ralbawi pakhat an thawi that tiah ralkap lam in an puh. Cumicu Martial Law an phuang nak North Okkalapa ih thil thleng si in an rel. Cuvek buainak, puhawknak a um tikah ralkap thuṭhenzung in thih daan tat thuneihnak nei thei dingin Martial Law an phuang mi hin lamziin a ong sak hai” tiah CNN cun a ngan.\nMino 19 lakih miṭhenkhat cu ralkap pawl in an kaingah zo ih a tang lai dang khal kaihkhih dingin an hawl rero tiah MWD TV cun April 9 zaan ah a phuang.\n← Paralṭha Biak Lawm Cuang ih thih thu cu April 10 lawngah theihsuah a si\nTamu ih Miralṭha pawl in ralkap 13 an that →\nJune 21, 2021 June 21, 2021 Ni Hnem Sung 0\nThawngtlak Tlan UDP party Chairman U Kyaw Myint thuhla ah Cozahpi in Zingzoinak nei\nSeptember 29, 2020 September 29, 2020 Ni Hnem Sung 0\nKalaymyo ah CNDF ralkap pakhat an kai\nApril 10, 2022 April 10, 2022 Ni Hnem Sung 0


Pa 10 nih:Kum 15 hngakchia faktuk in an tleihrem. – Onlinenungak\nPa 10 nih:Kum 15 hngakchia faktuk in an tleihrem.\nIndia, Andhra Pradesh ah tleirawl kum 16 mi cu mipa 10 in an kaihrem ih innsung ah an khumbet, cutin ni reipi sung an pawngsual ṭheu.\nTleirawl cu Dalit miphun a si ih, June 23 ah an sungkhat nunau pakhat Anitha (sungkhat naivai cu a si lo) in dawr ah hnaṭuan ding a um tin a hruai.\nMipa 7 thawn auto in an feh ih hnaṭuannak ah hruai loin innsung ah an kharhkhum, cutawkah mipa 10 in nitinten an pawngsual ṭheu.\nA innsang pawlin an pehtlaih thei nawn lo ruangah July 12 ah Korukonda police hnenah an theihter, palik an theihter hnu a ni 3-nak July 15 ah tleirawl cu an ra tlung ih thilumdan pawl a sim thluh.\nJuly 18 ah a sungte pawlin pawngsual thubuai tuahsak in FIR an tuah. Tleirawl khal siizung ah an tuamhlawm ih a dinhmun a ziaum deuh thlang tin SP in a rel.\nMonday ah pawngsualtu 10 pawl cu palik in an kaihngah thu an phuang, an sungkhat Anitha cu an khua lamah arak tlung zo ih kai dingin an hawl rero lai. (TimesNowNews)\n2010 laiah Chin Party in MP cuh Duh le cuh ngam mi malte an si. A cuhtu tamsawn cu sawm ciamco cawp an si.\nMP an cuh ngam lonak san cu\nHrilawk a um taktak kan zum lo, MP kan tlin khalle Ralkap in uknak a pe cuang lo ding, Hlutdaw khal kai theih taktak a si cuang lo ding tin an zum ruangah a si.\nKum 5 rei hnu 2015 ah Ralkap ṭih ding a um lo ti a lang hnu cun, Party pakhat sung hmanin MP cuh duh an tam vivo. An ral a ṭha ciamco. Ram duhdawtu khal an pung vivo a bang.\nTui 2020 ahcun, peng khatah MP hmun 4 a lawngnak ah mi 8-10 tiang cuhtu an um. Hmun khat lawng cuhtu mi 3 an si tlangpi. CAM cuhtu khal Sagaing ah mi 3, Magwe ah 2, Zakhaing ah 2, an um.\nPeng 20 ihsin CNLD ah MP cuhtu zaten anmah le Peng CEC in thupte vote (secret ballot) thawn thianghlim zetin an hril. Central chairman pawlin vote an pe ve lo, thu an nei ve lo. CAM cu Ramthen MP an siih peng pakhat lawngin hril theih a si lo ruangah Central CEC in direct in a hril.\nMP cuhtu ding hril tlin lo mi hnenin lungawi lonak awkam: Hriltu EC paisa pek ruangah, cumi khami hrinhnam a si ruangah anih cu hril tlin a si tivek puh mawh ding hawl an um lo. Miphun duhdaw taktak lo, sinak ruat men ih MP cuh tum an um lo tinak a si.\nMP cuh tumtu (tling lo) hnenin, hrin hnam thleidan ruangah, lole nawhthuh pek ruangah cupa khapa a tling titu an um ahcun, lungput siava thawn Midang hminsiatter tumnak a si ruangah thuṭhennak ah khin an si ding.\nA tawinak in,\n2010, 2015, 2020 tin Hrilawk vei 3 a um zo ih MP cuh duhtu kan tam vivo dan zoh ah Chin mipi in mai Chin Party an dinpi vivo, Chin Party a cak vivo, ti a takin a Lang’2020 ih MP cuhtu ding hrilnak kan hlawhtling Pathian a tha.


Minung 11 An Urthatnak Kiangkap Ah Nauhak 11 Mi Telin Ruak 4 An Hmu – Meifar\nSagaing, Salingyi Township, Dontaw khuami 11 cu December 7, 2021 ah ralhrang pawlin an kai ih hridai thawn an tawnbet hnuah an khuapawn ah an hruai ih an urthat thluh. Tualsung mi pakhat in, “Khuami 11 pawl cu an nung lai rori in an urthat, an ṭap an raak ciamco au-aw cu kan thei nan kan va run thei lo” a ti.\nDecember 8 zinglam ah mi 11 an urthatnak kiangkap ah nunau nauhak kum 11 mi telin ruak 4 an hmu bet. Nauhak kum 11 mi le kum 50 mi Daw Win Yee ih ruak cu hmuan sungah thicia in an hmu, cun kum 80 mi Daw Than Sein le harhdam ṭha lo, feh thei nawn lo mi U Nyan Po ih ruak pahnih cu an innsung ah an hmu.\nTualsung mi pakhat in, “Nam in an sat that an ti, an urthatmi pawl ih sungkhat hlir an si. An fapa le an tule pawl an si, ruak kan sarmi U Nyan Po ih fapa khal an urthatmi ah a telve. An sungkua, sungkhat laicin zaten ralhrang pawlin an that thluh” tin media hnenah a sim thei.\nDecember 7 zinglam nazi 8:00 hrawngah ralhrang motor truck 3 in Dontaw khuasung ah an va lut ih khuasung inn le lo an siatsuah ciamco. Khuasung mi 11 cu an nunglai rori in an urthat, December 8 zinglam ah nauhak kum 11 mi telin ruak 4 an hmusal ih ralhrang pawlin Dontaw khuami 15 an that. Mithi ruak 15 pawl cu vuiliam dingin an tawlrel rero lai, Dontaw khua ah innsang 500 hrawng an um ih ralhrang in an khua hi veithum rori an nuaisiat zo.


Chinmi le Zionism | VCTH\nChinmi le Zionism\nHome » Thlirnak » Chinmi le Zionism\nIsrael or Jew miphun timi cu kan Chinmi pawl hrangah thil thar a silo. Chinmi tamsawn cu Christian kan si vekin Judah/Israel miphun ti cu tu le tu kan hna kiangih a leng ringring mi ṭongfang pakhat a si. Judah miphun pawl ih thaunthu kan zoh tikah mangbangza zet cu a si. Pathian ih hrilmi miphun (chosen people) ti cu an rak sin nan an thuanthu kan thlir tikah mi kuttang, sal ih an um caan a rak tam sawn. Ziangruangah timi a san hawl sehla, curuangah, kharuangah tin thuhla, a san tampi a pe theitu an um ko ding. Nan tu, ka cahram ih hmuitin mi sawn cu vanisat, vanduainak an tonnak a san hnakin thuanthu thlam pakhat, a takih an rak tonmi an sinak sawn sim ka duh.\nJew miphun pawl ih thuanthu tawi\nThukham hlun sung kan zoh asile Israel mi pawl ih an thawhkeh daan faing ten kan hmu thei. Abraham ihsin zoh sehla a san litnak, Joseph san ih sin cu Egypt ram lamah santiluan ruangih rak vai (migrant) cu an si. Kum tawkfang a rei in an pungzai ciamco. Sihmansehla rammi (citizenship) ngaingai ih rak cohlan cu an silo. Rammi hnakih a niam mi dinhmun, hnenum, hlawhfa, riantu, sal ih rak cohlang cu an rak si. Kum 400 lai cutiih an um hnuah ruahnak, hmuhnak thar a nei tu Moses ih hohatnak in sal ihsin rak suak cu an si. Mahte a uk aw mi, a zalen miphun ah camkhat sung cu an rak cang ta.\nAn mahte an uk aw hnu kum 300 hrawng rei-ah saklam uknak (Northern Kingdom or Israel) cu Assyria kuttang ah a rak thleng ta. Saklam uknak a tluk hnu kum 150 hrawng rei ah thlanglam uknak (Southern Kingdom or Judah) tla cu Babylon kuttang ah an tla ve. Cutincun mi kuttang ih um, sal sinak cu leitlun a nehtu, a cakmi ram pawl ih kuttang ah a derthawmmi nauhniang te bangin hlan zom vivo cu an si. Babylon kutsung ihsin Persia kuttang ah, Persian kutsung ihsin Greece kuttang ah, Greece ihsin Rome cozah kuttang ah cuticun a dotdot in an san cu a luangliam vivo.\nRoman Uknak a cem in leitlunpi a pianhman tla tampi a rak thleng aw. Leitlunpi huap ih thazang a nei mi ram, maktarai uknak (great empire) a tung ding thei tu ram a um nawn lo ih ram fate pawl, saklam Europe ram pawl tla cu an thazang a cak vivo. Cui santiluan ih zirin Jew pawl tla cu hram a hringnak le ci al, ci thlum, dang hninghno ter duehnak hmun le ram cu an rak pam vivo.\nRiangvai Fahniang Jew Miphun\nCE 800 hrawng ihsin Muslim pawl an cak zet. Leitlun zate uk ih mi hmauhhmuah an nunphung le zumnak zumpi dingah nasa zet in ram an nor. CE 1000 hrawngah Palestine tla cu Muslim kuttang ah a ra thleng. Thuanthu hlethlai tu pawlin Jew 300,000 hrawng an tang lia an ti. Europe ram Christian pawl in Jerusalem khuapi Biaknak dang kuttang ih a thlen cu rem an ti lo zet ih Christian pawl an komkhawm aw ih Muslim pawl do suak ding in an lung a kim. Cui Muslim le Christian pawl do awknak raldo puaipi cu Crusade ti rak kawh a si. Crusade raldo puaipi ruangah Jew mi tampi cu an thi, a tang mi hrekkhat tla ralzaam le thih ṭih ah hmun dang ram dang ah an riangvai. Muslim hotu Saladin (1137-1193) in Crusade ṭheh hnu Palestine ah Jew innsaang 1000 hrawng lawng an tang a ti. Cuticun Jew pawl cu Europe, Europe Nisuaknak lam, Russia le leitlun khuaza ramkipah an ṭhek darh aw.\nJudah mi pakhat hrangah cun suahsemnak ram timi a tluk tu zianghman a um lo. Ahleice in an biaknak hrimhrim ah Jerusalem le Zion tel lo in cu thil cang thiam lo mi a rak si. Tahṭhimnak ah Russia ram um Jew pawl Sukkoth puai, ‘Jew thlaithar puai’ an tuahih an puai hrang hman dingah Palestin ihsin hanghnah hangrah pawl mankhung zetin an cah. Simduhmi cu an suahsemnak khau ti an lainat zia, an nunphung, an biaknak le an semnak a pehtlaih aw zia sawn a si.\nMiram ih va ben aw ti cu rammi ngaingai vekih covo cu an ngah thei ngaingai lo. Mikhual dinhmun ah an si ringring. Cuhlei ah thliatdannak, miih huatnak le namnuainak a phunphun an tong bet fawn. Jew biaknak, nunphung le phunhnam dodalnak, cangviahnak (anti-Semiticsm) pawl tla an tong.\nZionism an ṭulnak\nCui an hmuhtonnak pawl in an suahsemnak khau le ram, laihri phumnak ruuninn pi, an pupa pawl ih luruh phumnak cu a run mang ter ruangro. CE 1800 hrawng ihsin ziangkhal lole kan suahsemnak ramah kan tlungsal a ṭul a ti tu an tam vivo. 1839 ah Sir Moses Montefiore ih hohatnak in Palestine ram kha Egypt hnen ihsin a lei ih lei dingin an dil. Nan an hluhsuah lo.\n1870 ah biaknak pu pawl le ramduhthang pawl ih hohatnak in nisuahnak lam Europe ihsin Jew 25,000 cu suahsemnak khua an pam, cucu ‘aliyah’ viokhatnak tiah an ko. Asinan mi tampi cu harsatnak an tong; an dam lo celcel, hnaṭuan ṭhiṭha an nei lo, an farah, ei ding in ding ṭhiṭha an nei lo.\n1882 ah Leon Pinker in Zionism ruahnak thawn a pehpar aw mi cazual fate a rak suah. Cui cazual cun, ‘Jew pawl mi ramih mikhual kan si sung cu hremnak, harsatnak a phunphun kan tong ding. Jew hrang ih rundamnak lamzin a um sun cu a zalen mi ram nei hi asi’ tiah nasa zet in a au pi. Harsatnak le Hremnak an ton mi pawl ruangah Leitlun um Jew pawl thinkhat, lungkhat, thlaraukhat ih an hmai lam hrang an ruah a rak ṭul ta.\nZionism le an hnaṭuan\nZionism ti cu Jew miphun pawl an suahsemnak ram ngah sal ding hrangih Niang Ngan Zi (politic), miphun (national) le biaknak (religion) hramṭoh ih cangviahnak a si. Zionism cu caingviahnak a si vekin ruahnak (idealogy) tumpi tla a si fawn.\nKum zabi 19 a cem lam in Jew pawl thleidannak (anti- Semitism) cu a roh vivo. France ram um journalist Theodore Herzl in “Jew pawl ih Ram” (The Jewish State) timi cazual 1896 ah a suah. Herzl ih tumtah mi Jew pawl ih Ram ti a takih cang theinak ding ah 1897, Basle, Switzerland ah tongkhawmnak an nei. Cui tonkhawmnak cu a voikhatnak Zoinist pawl tonkhawmnak ti ih theih a si. Cui Congress ahcun Herzl in, ‘tuni ah Jew pawl ih Ram ka sarsuak ti’n leitlunah than sehla mi tampi cun in hnihsan men ding. Tu hnu kum 5 ah a cang hrih lo men ding asinan tu hnu kum 50 ahcun mi hmuahhmuah in Jew pawl ih Ram cu an mit in an hmu ding,’ tiah a ti.\nZionism cu mipi cangvaihnak, biaknak lam cangviahnak lawng si nawn lo in Naing Ngan Zi tumtahnak (polital objective) fiangten a nei thlang. Theodore Herzl cun mahte kel pa ṭan ih ṭan cu ṭhathnemnak a um tuk lo ding ti a zum. Curuangah leitlun ram tin ah feh tahrat in ruahnak le thazangih ṭanpi tu hawlin ram tinah a tlawng. Herzl cu Mirang cozah, Russia Cozah, Italy Cozah le Pope pawl thawn tonkhawmnak a neiih Palestine kha Jew pawl ih Ram a can theinak dingah nasa zetin a cang vai.\nHerzl ih hohatnak thawngin a voihnih tlunnak Aliyah a sauhpi. Cui voihnihnak tlunnak (Aliyah) ahcun mipi 85,000-100,000 lai tla cu Palestine ah a thlen pi. Judah pawl cutiih an suahsemnak ih an tlun tikah harsatnak tumpi an tong. Cucu Arab pawl ih ra cainak a si. Ralpi I nak ah Palestine ah Jew miphun 100,000 hrawng an um laiah Arab pawl 300,000 an um. Jew pawl hi an ram duhnak raungah an karh cakzet nan Arab pawl ih pungzai daan cu an tluk lo. Ralpi I hnu kum 14 a rei hnuah Arab pawl cu 600,000 an kim. A let in an karh.\nHih Arab pawl thawn pehpar aw in Zionist sungah tla rauhnak an ṭhenṭhek aw; cucu Arab pawl kan dawi hlo ṭheh ding a titu pawl le ziangkhal lole Palestine Arab pawl tla miphun an si ve, umnak an ṭul ve. Curuangah Israel ramah miphun phunhnih kan um tlang ding tiih kau deuhih a ruat tu tin hmun hnih ah an ṭhen aw.\nRalpi I nak sungah Palestine cu Mirang kuttang ah a thleng. Mirang cozah cun Jew pawl umnak ram nei thei dingin nasa zetin a ṭan pi ve. Kum 10 hnu a ah Mirang tla cu Ralpi II nak hrangah a tim a tuah ṭul sal. Curuangah Palestine sung um mi lut suak a kham ṭheh. Cui mi lut suak a kham mi policy, daan cu Zionism pawl in an duh lo ih Jew mifim tampi cu American cozah thawn kom aw in a zalen mi Ram ngah theinak ding hrangah ṭuan tlang dingin an lung a kim.\nGerman cozah Nazi party ih tomhlom ih thahnak (Holocaust) cun Jew mipi 6,000,000 (taan ruk) leng lo cu thah an si. Ziang sualnak an nei ti ruangah siloin Jew an si ti raung men ah a si sawn. Cui tomhlom thahnak cun leitlun pi shock a ngah ter ṭheh. Leitlun ram tinkim khalin Jew pawl umnak ram an ṭul ti an lung a kim pi. Cuhleiah anmah Jew pawl hrimhrim in Ram neih duhnak, ṭulnak an hiarhalnak a nasa sinsin.\nCuticun Palestine cu Arab ram le Jew pawlih Ram tin hmunhnih ih ṭhen a si. December 1, 1947 ihsin ramsung ral (civil war) Jew le Arab pawl cu nasa zetin an do aw. May 14, 1948 ah UN in Jew pawlih umnak Palestine ram cu a zalen mi ram Israel Ram tiah a cohlang. Zalennak an ngah hnu tla harsatnak, ral a phunphun cu an tong vivo nan hmainor in an pahsuak vivo. Cuticun tu ni ah Israel Ram ti mi cu leitlun rampi pawl lakih a cangkang, thangso bik mi ram pakhat ah an sersiam.\nKan Chinmi thuanthu hi thu harsa pakhat cu a rak si ve hmang. Thuanthu thiam, mifim pawl in Chinmi cu Tuluk ram Siangpahrang ci thlah ka si, hrekkhat in Tebetan hrin hman kan si tin source a phunphun in an sim. Cui an sim mi pawl cu a dik ko ding ka zum. Kan rak thawhkehnak cu kum thawng tel in a rak rei zo men ding nan cui thu pawl cu hlankhan thuanthu (prehistoric period) tiin ka cohlang. Ziangah tile thu felfai ngaingai santhuanthu cabu sungih ngan khum mi a um lo. Mirang kai hnu in ngankhum thuanthu kan nei ih cui caan ihsin kan khawtlang nun (civilization), fimthiamnak (Education), thuruah daan (worldview, philosophy) tla na pin a thleng aw.\nBiaknak lam Missionary pawl an thlen in Calai in tuah sak. Hla, Bible in let sak. Cutin siar theih mi calai kan nei ta. Cutin Chinmi mi tam sawn cu Khrihfa kan rak si.\nMirang kuttang in zalennak kan ngah hnu in Kawl Cozah tang ah U Nu san, Ne Win san le ralkap uk tu Uknak a phunphun tla kan tong.\n1980 hlan tiangah laitlang ihsin kawlrawn, ramdang ih via ti hi an um tuk lem lo, ralkap, palik, cozah hnaṭuan pawl ti siar lo cu. 1990 hnu in santhat lo raungah kawlrawn or lairawn lam, Yangon, Mandalay lam ih vai le Ram dangih hnaṭuan, hnaṭuan lawng si nawn loin a vaih ih vai kan tam vivo.\nHmundang ramdang kan feh ih sum le pai, fimthiamnak, covo tha deuh kan hawl cu mawhphurh ding zianghman a um lo. Ka hoklak lai ah zuu ka rak in ṭheu. Kan Uu pakhat ih i rak sim mi cu hoklak laiah cun in ei ding a si ko, nan a cawlh caan nan thiam sal ṭul, cu lo le na hrang ah thil poimawh a si ding, in rak ti. Cawlh sal caan, kir sal caan, tharthawh aw sal caan ti hi thil thupi zet a si. Zionism in rauhsannak a um lo mi dinhmun ihsin a ṭhangso zet mi ram a dinsuah vekin kan nih Chinmi pawl tla hih Zionism zohṭhim in kan suahsemnak ram hrangah ti thei tawk in teimak suah cio uh si.\n2 Responses to Chinmi le Zionism\nvkkl (Falam) June 11, 2013 at 5:30 am\nNau Cung Bik,\nA ttha thei tuk, Leithlun ih ka uar bik tla Israel, a cang thei le Arab ram 6 nih an bur ih an do nan an rak neh lo Thu tla kha rak ngan leh aw..\nNa U Kim(Falam)\nvcth June 17, 2013 at 4:37 pm\nSaya Cung Bik, himi cahram vek hi ka ngan ve rero ih ka suah man hlan ah na ca ka siar ih ka cahram ah famkimlonak tampi a um ti ka hmu. Kei see you abik in The Good News magazine ta pawl ka komkhawm rero mi an si. Asinan kei mah rori Bible lam zirnak nei lo ti see you bible zoh sal cingcing a ṭul ih ka ṭheh suak thei lo. Ka rak siar ih ka ṭhathnempi zet.\nKan laimi Pathian thu simtu tamsawn in Pathian thu in sim tikah oral history base zet in Abraham le nelrawn ih an rak zonzaih lai thu in sim tam nasa. Keimah te bulpak duhdaan ahcun Moses san lai ih nelrawn lak ih a rak umpi tu Pathian see you 1948 May 14 ih anmah te ukawknak an thok veten muslim ram pawl ih an do le an buaipi nak sung ihsin nehnak pe tu Pathian a si thotho. 1967 june thla ih six-day war lai ih Israel pawl nehnak pe tu khal Pathian a si ko. Asinan tivek in 1948 hnu ih Israel pawl Pathian ih a umpi zia kan laimi Pathian thu simtu pawl lakah I sim tu tunitiang pakhat lawng ka thei lai.\nLaimi hi oral history lole thuanthu kan uar tuk si pei maw ka ti aw ṭheu? asinan atlangpin kan mipi khal hi casiar an mal deuh si ko ding tiah keimah ten ka ruat ṭheu. Aw…ka comment a sau vual…ka lungawi.


Malaysia Ramsung Ah Ralhrang Duhlonak Duhphorhnak An Tuah Ih Palik In An Kai – Meifar\nRalhrang in Myanmar ramsung thuneihnak an lak kumkhat kimnak ah hmun dangdang ih um pawlin duhphorhnak an nei. February 3, 2022 ah Malaysia, Myanmar Embassy hmaiah duhphorhnak an tuah rero laiah tualsung palik pawlin duhphorhnak tuahtu mi 31 cu an va kai ih February 15 ah mi 26 cu an suah zalen sal, mi 5 cu thawnginn sungah an um lai.\nMalaysia ramsung ih um NLD upa Ko Soe Htet Thein in, “Duhphorhnak an tuah hlanah Malaysia palik hnenah duhphorhnak an tuah ding thu an va dil ih an rak cohlang. Malaysia palik pawl khalin poi an ti lo, duhphorhnak hi tuah leuhleuh hlah uh tin an lungkim.\nAsinan duhphorhnak an va tuah tikah cun tualsung palik pawlin an kai ih palik sakhan ah an hruai, palik pawl thawn an beaw thei nan palik pawlin ‘Myanmar Embassy in thubuai a thehlut, in fial ruangah a si’ tin an simfiang” a ti.\nMalaysia palik pawlin veikhat veihnih duhphorhnak tuah cu an siang nan Myanmar Embassy in an rak duh lo ruangah an kai. An kaihmi 25 cu mipa an si ih mi 6 cu nunau an si, Covid-19 daan le dun pahbal thubuai, daan loin ramsung um thubuai le siannak tello in duhphorhnak tuah thubuai pawl an orhter.\nFebruary 15 sun ah mi 26 cu an suah zalen sal, an suah zalen mi 26 pawlin ramsung um theinak passport an nei, midang an kaih laimi 5 pawlin passport an neih lo ruangah thawnginn sungah an um lai ih an thuhla hi buaipi rero lai a si.


Pope Francis ih covid 19 dokhamnak sii thawn pehpar in forhfial nak a nasa tiin sim (January 11, 2022) | Radio Veritas Asia\nPope Francis ih covid 19 dokhamnak sii thawn pehpar in forhfial nak a nasa tiin sim (January 11, 2022)\nPope Francis ih covid 19 dokhamnak sii thawn pehpar in forhfial nak a nasa tiin sim\nKum thar ah Pope Francis cu Vatican le upa pawl hnen leilungpi ih a cang rero mi thilcang thawn pehpar in Pawlpi din nak kha sim phahin kumthar cibai a buk theu. British ram ih Vatican ram palai tiin hna a tuan rero tu ram palai Christopher Trott in Pope ih kum thar thusimnak thenkhat a sim. Pope cu ram tin pawlkom pawl hnen saklam leitlun thawn pehpar in thaten rang zetin tuah in thlanglam leitlun ih mi pawl khal tel in covid 19 dokhamnak sii zamrang ten tawlrel sak dingah thu a sim. Ram tampi ih thuhla thupi pawl sim daan vekin a sim. Cui hnuah mai ramsung ih thuhla a sim.\nRam palai cu ram palai an ret nak ca kan dung September thla ah Pope hnen a pe. Thla 4 sung Pope Francis ih biak nak lam ho tu pawl le remdaihnak le leitlun ih nikhua thlengnak thawn pehpar in thudik thu hman um nak thu thawn pehpar in a ton caan khal ah hnon tuar pawl thukha a thusim nak tinkim ah hngilh lo in a sim nak hmuh a si thu a sim.\nMipi hnen tuletu a theih ter nak cu thurelkhawm caan ah a thei lo tu pawl hnen thei dingah Pope ih a tuah nak a si thei thu, kan dung kum October thla biaknak lam hotu pawl thawn tonawk caan ah leitlun mipi ih zatek 70 a aiawh thei tu pawlkom hnen a tlun ih thu pawl thei dingah a sim thu, British ram le Vatican pawl cu kiangkap kilkhawi nak thurelkhawmnak a si mi COP26 UN hlan hmunkhat ih tuan tlang a si. Cozah pahnih in khal cui thuhla pawl cu ziang tluk in an tuah timi khal zingzoi a si thu, Pope cu thurelkhawmnak ih a thupit thu tuletu a sim thu, cutilawngah a bang aw lomi pawl felfai thei nak lamzin a si thu, himi thu cu British cozah dinhmun khal in thupi zet in tuah a si thu, thurelkhawm nak khalah thupi zet in an rel khawm thu, ram palai in amah dinhmun in Vatican le leitlun killi in Catholic thawn pehpar aw in 2022 ah ram tin thuhla thawn pehpar mi thuhla pawl asimi covid 19 dokhamnak sii zem darh nak, a thupi mi hmunkip ih thuhla pawl thleng in thansonak pawl tuan vivo thei dingah ruahsan a si thu a sim. Himi thuthang cu Rome Reports thuthang ihsin kan donmi a si.


Ramdang Cozah Nih Kan Hro Len Hlah Uh! Nan Kan Hro Mi Zeihmanh Ah Kan Rel Lo - Chin Eleven News\nRamdang Cozah Nih Kan Hro Len Hlah Uh! Nan Kan Hro Mi Zeihmanh Ah Kan Rel Lo\nRalhrang in Myanmar ramsung thuneihnak an lak ruangah ramdang pawlin a phunphun in an hringhro ih hremnak an pe. Leitlun huap thuṭhennak khalah taza an cuai, ralhrang pawl ih sumdawngnak khal an phitsak.\nCambodia Prime Minister Hun Sen cu Myanmar ram ah ava tlawng ih ralhrang pawl aiawh ih thuphuangtu Zaw Min Tun thawn an tongaw. Cutawk ah Cambodia Prime Minister in ‘ralhrang in hringhronak phunphun nan tong mi hi ziangtin nan tuah ding?’ tin a sut.\nZaw Min Tun in, “Ramdang pawl ih hringhronak cu kan cohlang lo, in hringhrotu ram pawl cun ziangtik lai caan khalah in hringhro ringring ding.\nLeitlun hmaiah in dinpitu ram pawl cun ziangtik lai caan khalah in dinpi ringring ding, in hringhro tinten kan lungnem in kan cohlang asilen Myanmar ram in zalennak arak ngah dah lo dingih Myanmar ram khal aum lo ding” a ti.Vapualaw\nKan domi le kan kahthatmi ralhrang hmuahhmuah hi kan inn le lo siatsuahtu an si thluh lo.\nFALAM KHAWPI THUANTHU – Lairawn Zilthli\nAsinan kan inn le lo, kan miphun in siatsuahtu SAC ralhrang lam a ṭangtu, a uknak hngetternak hrangih hnaṭuantu an si ruangah zozo khal kan kapaw ih kan thataw a si.\nCuti’n anmah khalin in ui lo vekin kannih khalin hi mi uknak sia in kan ram luatnak ding a si ruangah kan ui ve hrimhrim lo. A ṭul ahcun kan kapaw in kan thataw a si.\nCuvekin ralhrang dotu sungah Kawl miphun a va si hmanah thudik lam ṭangsal in CDM lut ih mipi lam an ṭan ahcun kan hmuak in kan ṭangtlang. (eg. Ralkap/Palik in ra tlanmi pawl).\nCuruangah SAC ralhrang lam hngetkhohtertu dingih hnaṭuantu nan si ahcun kut ṭha lo le kut, ke ṭha lo le ke ti’n zohman ui lote’n tan a ṭul tikah kan riahsia cio lo pei. (A san cu SAC duhzawngih nan cangvaih a si cun zohman kan lo ui lo lawlaw ding).\nSAC ralhrang kan do nakah tu kan dinhmun hi Chin mi hmuahhmuah Falam, Hakha, Thantlang ti lo, saklam/ thlanglam Laitlang ti um loin hmunkhatah kan ṭanrual rero lai tak a si.\nCumi lakah kanmah Falammi lawng ralhrang thu ngai in kan um. Kan mino pumpeawtu, zan khawsik tihal rilrawng, a sur-sa ti um loin nunnak tiang hman thapih hnaṭuantu CNDF in pakhatkhat kan tuah pang asile mawhphurhnak kan la lo pei ih nan dam sungah siraw duahdo in nan um ding.\nNon CDM saya/sayamah pawl khal CDM nan tuah duh lo cu innsungsang harsatnak a phunphun nan nei in kan dinhmun a bangaw lo men thei. Asinan, nan lakkhah ziangzat dothlengnak ah nan pe zo? Nan ruahsannak le nan tumtahmi teh a famkim ce cuang maw? Nan zohaw felfai a cu!!\nHi tluk kan rampi huapin dinhmun sia kan thlen laiah thusau ruat l in tumtah dang nan rak nei bet a si ahcun tu ihsin thokin kan tesinfa pawl le kan miphun hrang hmakhua pitter thoktu nan si ti kha theiaw uh.\nKhua le ram hrangah inn le lo tiang tan in a ṭang ih a do rerotu, nunnak liamtu le hriamhma ngah in kutke him nawn lo an um laiah nan fa le pawl fimthiamnak ngaingai a pe thei lotu tlawng nan va kaiter rero cu nan parah kan lungawi lo.\nKawl ralkap uknak pawlin kan miphun fimter in duhsak ruangah tlawng in phuantermi a si lo ti kha rak thei cio in nan fa le kha tlawng rak kaiter hlah uh.\nFimthiamnak in pe duh ngai sehla…\nTui hlan ihsin kan Lai khawte tlawnginn pawlah… tlawng inn pakhatah saya pakhat tivek hrawngin ca zirh an rak fial lo ding. Kawl khawpi lam ih experience nei lo pawl, promotion ngah pek pawl le santlai lo ruangih punishment tuartu saya pawl lawng kan ram ah an hun kuat lo ding.\nKan ca zir dan a ṭhat le tthat lo kan zohsal asile ….\nBA(Eng) tiaw ve mi in Mirang ṭong ṭhaten thei/ṭong thei lo kan tampi.\nBA (History) ngahtu in kan Lai thuanthu hman thei ṭha lo kan tampi.\nBA (Geo) in Kawlram ziangtluk a kau ti hman thei lomi cazir ak pawl in pek a si kha.\nNan fa le pawl fimter nan duh ngaingai asile…\nTuiṭum dothlengnak hi ziangtin kan ṭheh zangzang thei ding ti lawng ruat sawn in, ralhrang pawl kaitermi tlawng ah ret hram hlah uh.\nTuih nan fate tlawng nan kaiter lo ruangah an aa lan lo ding. Tuih dothlengnak ah nan tel ve duh loih ralhrang pawl thu nan thlun asile nan tesinfa tiang Kawl ralkap sal ah cangin farah zonzai le ruahnak fumfe nei loin an aa lan sawn ding.\nKan ram le miphun hrang ruat hmaisa in kan fate pawl tlawng thlah loin kan ṭang cio pei uh.\nFimthiamnak ngaingai a lo pe thei lomi cazirhtu, Falam hminsetertu, SAC ralhrang uknak hngetkhohtertu nan si ahcun z khal kan lo ui lo lawlaw ding a si. IHBURLEN\nMaw Falam Khuapi …Thaten Khua Ruat Law..


Christian Sakhua Hmuhsuamtu Muslim Puithiam An Kai – Meifar\nSeptember 1, 2021 admin Leitlun 0\nMuslim tamnak Indonesia ramah Christian sakhau hmuhsuamtu Muslim puithiam pakhat an kaih thu theih a si. Muhammad Yahya Waloni cu a hlanah Christian arak si, 2006 kum ah Muslim sakhua ah a lut ih cumi hnuah an biakinn sungih thlacam hruaitu upa pakhat a si.\nJakarta khawpi ih thusimnak aneih laiah “Bible cu thuphan phuahcop men a si” a ti ruangah tualsung mi ṭhenkhat in palik sakhan ah thubuai an va thehlut. Palik pawlin an kai ih thuṭhennak cu an tuah hrih lo, palik pawlin a thuhla cipciar zetin zingzoinak kan nei ding an ti.\nIndonesia’s Religious Affairs Minister Yaqut Cholil Qoumas in “Daan hmaiah kan zaten bangaw thluh kan si, sakhua dang hmuhsuamtu le huatawknak thu reltu pawl cu dik zetin hremnak kan pe ding” a ti.\nIndonesia ramsung ih um Christian ṭhenkhat in “Christian hmuhsuamtu pawl cu midang vekin hremnak an pe ngaingai dah lo” an ti. Asinan, Christian pawlin midang sakhua an hmuhsuam asilen hremnak naa zet an pe ṭheu thu an rel. Open Doors USA’s World Watch List ih tarlang vek asilen Indonesia ram cu Christian hmuhsuamtu ram lakah No. 47-nak ah aum. (#Christian Post)\nKalaymyo Ih Ralkap Tlansuak 20 Cu Ralkap Pawlin An Hawl Rero Lai


THLARAU RAWL - Chinland Today Media\nDecember 28, 2008 1:07 am·0 comments\nKa hnenah na ttong ih na ttong kamkhat khal ka thei ttheh a si. Maw Cungnungbik Bawipa Pathian, na hmin ih kawh mi ka si, na minung ka si ih na ttongkam in ka thinlung cu lungawinak le thinnomnak in a khatter. – Jeremiah 15:16\n– Saam 149-150\nKa nupi Martie thawn thil phunkim an zuarnak dawr feh cu rawl ei daan thuhla zir vek a si. Thil pakhat ka laak zik le thu i sut, “A tacik na zoh maw? Thaunak rawl a si maw? Calorie ziangzat a tel? Cholestrol teh a tam maw? tivek.\nThil phunkim zuarnak dawr ih thilri hril thiam a thupit hnakin kan thlarau nunnak hrangih ei dingmi thlarau rawl hril thiam ding a thupi sawn. Ka duhzetmi Baibal catlang cu, “Na ttongkam ka ei” (Jer. 15:16) timi hi a si.\nPathian Ttongkam kan siar tikah tuah dingmi cazin ih ret hnakin tuah suak ding a thupi sawn. Pathian Ttongkam cu thei fiang dingin siar tthat ding kan si. Nuam tete in thinlung takih ruat in kan nunnak ih kan hman ahcun kumkhua hrangah harhdamnak rawl a si. A Ttongkam in kan thlarau nun ih a ttulsammi sii ttha hmuahhmuah in pek.\nKan thlarau cahtertu thawn pehzomnak a nei.\nKan thluak hrang fimnak le theihthiamnak rawl a si.\nNitin kan thinlung um daan cekin langtertu a si.\nSualnak ihsin in humtu natkham sii a si.\nThlarau hnangamnak, ruahsannak, le hnemnak petu ruahhnai a si.\nThlarau rawl a simi Pathian Ttongkam ei aw!\nPathian Thu in thlarau rawl thaw in pek,\nKhristian pawl in tthanlennak ah kan ttul;\nHmansehla kan ei lo ahcun,\nHlunghlai nunnak kan thei dah lo ding.\nThlarau harhdamnak hrangih rawl hmuahhmuah Baibal ah a um.


Federal Fehphung Article 261 Remlo Ruangah Myanmar Ah Ziang A Cang Thei? - Chinland Today Media\nFederal Fehphung Article 261 Remlo Ruangah Myanmar Ah Ziang A Cang Thei?\nJuly 6, 2015 3:46 pm·0 comments\n2008 daan hrampi Article 20(f) sungah “ralkap cu rampi daanhrampi kilhim ding in a hleice in tuanvo a nei” ti’n tarlang.\nCumi hlan ah a thupi mi thu pakhat a um lai. Daan hrampi article 20 (e) sungih an nganmi si.\n“Ramdinkhawm thenthek lo ding, ramhrin miphun pawl lungrualnak siatsuah lo ding le rampi thuneihnak huham ding ih humhim ding cu ralkap ih tuanvo a si” timi ca tlang a si.\nAsilen kan thupi Article 261 cu ziang si? Ti’n thusut duhtu kan um pang thei. 261 (c) sungah “president in ramthen lole ramkulh hluttaw ih lungkimnak a ngahzo mi hluttaw palai kha cui’ ramthen le ramkulh vuanzi chuk ah tuanvo a pek ding” ti a si.\nTlangparmi party pawl komkhawm a simi National Brotherhood Front(NBF) ih thubur sungah cun ramthen le ramkulh vuanzi chuk cu president ih direct tuanvo pekmi si nawn lo in ramkulh le ramthen hluttaw palai pawl an hril tlinmi kha vuanzi chuk si sawn ding ti a si.\nAsinan hluttaw sungah mipi hriltlin a si lo mi ralkap zatek 25% an va um tikah hivek daan pawl rem ding cun hluttaw zatek 75% luan ih lungkimnak a tul tikah tlangparmi pawl kan au rero mi Federal kalhmang cu ralkap pawl kut sungah a um. Mipi hrilmi hluttaw palai pawl in rem an duh hman ah mipi duhnak tel miah lo ih hluttaw sungah a to menmi ralkap zatek 25 % kutsungah kan daan hrampi rem ding/ rem lo ding a um tinak si.\nChin ramkulh Falam peng MP a simi U Con Kheng tla cun kan dung July zarh khatnak ah hluttaw sungah daan hrampi rem thei ding in ralbawi hlun U Than Shwe hnenah zaangfah kan dil a tul ding a rak ti hngehnge.\nTulai fang hi Pyithawngsuh hluttaw sungah Nargis daan hrampi ti tlan an timi 2008 daan hrampi cu USDP party thuburnak thawn an rem tum rero lai fang a si. Sihmansehla ralkap cun Article 59 (d) sung president le vice-president pakhat cun ‘ralhmai tawngdan’ thiamnak a nei ding timi zawn ah ‘humhimnak’ timi siar lo a dang rem ding an lungkim lo.\nHi thuhla thawn pehpar in Pyithuh hluttaw palai Daw Nan Se On cun “Hluttaw sung sim theinak um lai ah a thei pang pei maw ti’n ka sim men mi si. Hi tluk tam mipi in an sim rero hmanah ralkap palai 166 ih hnasung lut thei lo ding in zo nih a kham. Minung 166 hi zatek 25 % lawng an um. Annih pawl hi mipi hrilmi tla an si lo. Hluttaw sungah an to hmethmet ih rem lo ding lawng an tang eu eu. Mipi in an tuar lo a si len hi thu hi a puak kuai theh ding” ti’n Daily Eleven ah a hmuhdan a sim.\nRalkap in daan hrampi rem ding thu ah article 59(f), 60(c), 418 (b), 436 pawl rem an duh lo cu pompi a theih. Bulpak hrang lole mibur pakhat hrang asi ruangah ti’n an puhmawh thei. Sinan Article 261 cu bulpak hrang a si lo.\nTlangpar mi zate hrang a si bangtuk in Federal rampi kan din ding ti’n hmailam ah ruahsannak a neimi Kawl rampi hrang a thupi mi a si. Hi Article an rem lo a si le Federal rampi timi ziangti zawng hman in a hung cang thei hrimhrim lo ding. Kawl pawl lawng kulhbet mi Kawl uknak lawng a si thotho ding.\nCun khat lam ah Article 261 hi an rem duh lo taktak a si len president U Thein Sein ih a zuam rero mi remdaihnak khal a siat ding tlun ah rampi ral a tho sal thei ih anmah ralkap tiang a hngong sal thei.\nSihmansehla tui’ 2015 kum thok ah Sagaing ramthen CAM Pu No Than Kap cun Kawl ram hi democracy kalhmang ah kan no tuk lai ruangah caan tawkfang lai cu ralkap in tu bang in in kaihruai hrih sehla a tha ti’n Kawl media pawl hnenah a rak sim dah.\nArticle 261 rem ding thu hi a rei hlan ah mee an then ding. Hi thu ah kan rem thei lo ti’n ralkap in an duhdan an sim zo. Curruangah tlangpar mi pawl ih kan duhdan in zulh thei lo ding tinak a si.\nAhleice in Chin party pawl teh tuvek boruak ah ziangti’n an rak cangvai pei? Ahlan 2010 lai bang in cozah ding lai thu hnuai ah MP le vuanzi dinhmun ah cozah pekmi neih le siah thawn nuam tawl tahrat men in mipi hmuah a thum a al ei thei hrih lomi dinhmun ah kan diriam tum lai maw. Falam peng sung 2015 hrilawknak ih MP cuhtumtu minung (7) thusuhnak ka tuahnak ah 2008 daan hrampi hi federal fehphung in kan rem ding ti ai in 2008 daanhrampi sung in thansonak kan tuah ding titu an tam sawn. 2008 daan hrampi hi a tha tawk ko lo maw ti tla an si culci.\nPyithawngsuh Hluttaw sungah palai 664 an um ih cumi lakah ralkap 166 an tel cih.Pyithuh Hluttaw le Amyotha Hluttaw komaw cu Pyithawngsuh Hluttaw an ti.\nO le Aw Loin Calai Ka Fehpi Theilo\nDaw Aungsan Suh Kyi President Ngahtheinak Daanhrampi Rem Harsa


USA Chinmi Khawdai Tuar - Chinland Today Media\nUSA Chinmi Khawdai Tuar\nFebruary 7, 2010 2:07 pm·0 comments\nAtlantic sehveli rampawl a daih tuk ruangah mipipawl lenghman suak ngamlo tiangin inn sung ah an khum aw. Vur cu ruahbang in a surih mawtaw le zangthinkung par tiangah a hlang hlang in a tlak ruangah mitampi cu hna pelh le lengsuak ngamlo tiang in an um.\nThuneitupawl khalin inmleng suaklo ding ah mipipawl an sim thei. Washington lamah vurtlak a luar thleice ih kum dang hnakin a dai cuang hlei ah inches 10 tlukin vur tlak a sah ruangah mawtaw tampi an feh theilo lawngsiloin mithi tiang an um phah a si.\nKan Chinmi USA ram then dangdang ih umpawl khal an u le nau hmun kip ih umpawl an biaknak ah vur tlak le khawdaih daan pawl an ruah cio tin kan palaipawl hnen in thu kan dawng bet.\nPennsylvania ihsin New Jersey le Virginia ih um pawl cu meisa an ngahlo. Denmark khal liamcia kum 20 tahthim in tuikum a daihbik kum a si thu an phuang ve. India ram khalah a daihbik kum a siih mi 500 lenglo an thi. Mawtaw taihaw khal an pung sinsin. Maryland ih budgeted about $60 million khal hiang khawdai hrang ih thilpawimawh tuahnak ding ah hman cem zo a si.\nLeitlun rorelnak innpi ‘white House’ cu mero le cumci in a tuam bepbep ih hleiah lamzinpi khal cu vur a surih a sur ruangah mawtaw feh a harsa zet. Thuthang lakhawmtupawl cun kan dung 1922 lai ah inches 28 tluk ih sah in a rak tla dah tin an sim. Culawngsiloin 1772 lai ah Washington ah feet tluk ih sah in vur a rak tla dah tin an sim bet.\nThlisia In US A Nuai Ciamco – Update\nDenmark Acozah In A Daan Rem\nUS Rampi Ah Nu-Pa Neih Bangaw Thitumnak Siang Thluh Thlang Ding\nLeitlun Thuthangca Thabik Na Thei Zo Maw?


Tumtahnak Bangrep - Chinland Today Media\nMarch 11, 2010 11:29 pm·0 comments\n1 Korin. 1:10-17\nKa u le ka nau tla, nan lakih tthenttheknak a um lonak dingah nan thinlung rual aw tein um hram uh tiah kan Bawipa Jesuh Khrih hmin in ka lo dil a si. Rualremzet in, thinlung khat le tumtahnak bangrep in um uh. – 1 Korin. 1:10\n– Daanpeksaalnak 17-19\n– Marka 13:1-20\nUS ram ah sumbuh vate ttial pawl an hlo vingvo. Ziangruangah ti an zingzoi tikah an hmuhmi cu anmah vek sumbuh vate dang ruangah a si thei ding an ti. Mississippi khua Nisuahnaklam ram ih tamzet a ummi sumbuh vate phunkhat hi kan dunglam kum 15 sungah Nitlaknaklam ram ah an ra vai ciamco. Mi nekrawk a hmangzetmi cuih sumbuh vate phunkhat pawl cun cuih a rak um ciami sumbuh vate ttial pawl ih eimi rawl cu an ei ve ih an rawl an long.\nCuvek in thlaraulam thu ih hmuh awk thiam lonak khal hi kawhhran leng ihsin a ra lo. Hivek in Korinth kawhhran ah hmuh awk thiam lonak a um. Paul in napi’n thu a sim. Hivek thu hin kawhhran pumkhat sinak a siatter. Paul in Korinth mi pawl hnenah thil fate thu ruangah tthentthek aw hlah uh, thil thupi ah pumkhat in um uh tiah tha a pek. Paul duhtu, Apollos duhtu, Peter duhtu le Khrih duhtu ti’n an um ih thu an el aw rero. Khrih sungah pumkhat si ding hnakin an uarmi hruaitu kha thupi ah ret in man an neihter sawn ruangah an tthentthek aw.\nKawhhran pumkhat si theinak ding hrangah thil thupizet Paul ih a simmi cu “Thuthangttha phuansuahnak” hi a si. Cuih thu cu tuih san kannih tla pumkhat kan si theinak ding thu si ve hram seh.\nBawipa, kan kawhhran hi in thluasuah hram aw,\nZaangfah kan lo dil a si;\nHmun khat tei’ hna kan ttuan tlang theinak ding,\nPumkhat sinak dik thawn.\nPumkhat a si theimi kawhhran cu kawhhran cak a si.


Ruahnak thar I Pe Aw... Khualtlawn Vahvaih Phahin .... - Chinland Today Media\nRuahnak thar I Pe Aw… Khualtlawn Vahvaih Phahin ….\nJuly 8, 2012 1:35 am·0 comments\nRuahnak thar i pe aw…\nKhualtlawn vahvaih phahin ….\nFur can a siih, lamzin khal a nal, feh khal kan feh cak thei lo. A canah\nmawtaw ihsin ttum ta hratin, ke ih kan feh cak sawn can khal a um phahphah. In hmutu an um lemlo, tiin ka hnemaw nan, a thup ten mi ramdang ka ruah ah, ka ning cu a rak zak thup rero. Mawtaw sungih kan um thei can a mal vivo, kan um thei sunah, sun mang tal neih tum in ka theitawk in ihthah hrim ka tum ih, ka ih thah thei can ah, ka sunmang pawl cun lileng za in i tuah lala fawn.\nA har fualfo ka ti can a um nan, a har lo can khal a tam zet ko, ka thuruah mi pawlin i neh deuh a si ding, ka thin a bang zik vek khin a um theu. Ka fala kha Phone talin ka biak thei pangah tiih tlawng ka sinak cun phurnak i pek can a um theu.\nZiangtik niah si maw cun, ka umnak ramah ka kiir sal dingih, tui ka ruahnak pawl hi ka ngan leh lai ding ti ka ruat ih, ka hna a ngam zikzik theu, hmansehla ram duhdawttu hrang ahcun, cu i kan Lamzin pawl le kan Laitlang mawtaw an vun hmuh cun, an lung a kuai ve ko ding ti ka ruat lo thei fawn lo. Ka tumnak hmun ka thlen khalah, ka hmuh duh mi le ka feh san cu phone tal khal in ka be thei cuang\nlo ding ti ka theih vivo le phei cun, a har ka ti. Cui hmun ahcun caan sau ka hmang lo, ka umnak lam ah, cui Fur sung rori ahcun ka kiir sal ih, ka hnatuan kel te tuan dingin, ka tim ka tuah sawn a si cu.\nKa umnak hmun khal ah Fur can a siih, ni thawng kengih khawlak suah a tul can a tam duh zet. Hnipuan tha kan hruh ngam lo ih, ram thangso vutvo a si lo ruangah, a ro ter sal lam ih harsatnak kan tawn ttheu ruangah a si. Zanlam ni a tla cuarco thlang ih, van tawl khal a thaizing ruah sur tum si awm zet vek in a um.\nKhua a thim har nawn lo ding ti ka theih ruangah, ka tonak ding Hmanlung (Bus) colhnak lam pan cun ka feh ih, mawtaw sungih to an tam ruangah, kei putar khal in zoh man lo si ding, tonak in kiantu an um lo!\nInn ka thlengih, ka inn thing riapri, a luah hlumtertu ding ka hmuh thei lo ruangih thim rerep ahcun lutin, ka hnipuan ro lemlo cu ka hlip ih, angkibanbul ka hruh ih, ka to theunak, tohkham zau ahcun ka kuak bawm thawn ka to lala. Khatlam ih nazi pi an tarmi cun, nazi zat in sim tum si awm tak khin, khawnglawng/Dar vei 9 a run tum cun, sim bet tullo in ka lunglennak cun ka nun pumpi cu i luah sal zo. Kuak ziangzat ka fawp man ti ka thei lo nan, a bul retnak cu hlon lo cun a ngah nawn lo ti cu hmuh theih a si.\nKhami zan ahkhan, thlapa a vaang tuk lo ih, van mero sah tuklo in a zeel fawn. Hmansehla, lamzin siir ih meisa vaan mi cun kan hmel in palh ter cuang lo.\nA lam ka hawi ih, a biang no sen hlerhli cu zoh khawp lo hman khalsehla, kan mit a tawnawk phangin ka zohnak cu ka tthawn lohli. Hmanseh, ka hngilh thei lo, ka thiamtawk ih capoh ka vun tuah can ih, a hmur no tle sersi kau ih a hni le, a mit tleu zerzi, zoih huatthu rel dah lo ding ih zum um hmuh cu ka hrang ziangbang a sunglawi ti zo in so sim fiang thei ding???\nRuah mallai a tla serso ih, hmansehla nithawng pakhat lawng a ken ruangah, ani khalin phorh a tum lo a bang. Ka thinlung ahcun, ‘Na nithawng phorh awla, kan zawnaw dingih, ruahnak lawng silo in kan taksa khal a naihaw sawn ding nan’ ti hmankhalsehla, relsuak thei dingin, ka ralthatnak in a tlin lo. Sualaw/Thawiaw ding sisehla cu, ka suupaw thei lo men thei nan, leitlun ralthuam cakbik, a nunnemnak sawn cun, ka sinak i ti niam ih, keimah le keimah sawn ka nautataw ih, a lakih ziang ka silonak le ka tlinlonak cu, saya pawl ih in sim theu hnakin, ka fiang sawn!\nA kiangih ka um canah, mah le mah ka hmuniamaw zet theu nan, umlo in ka um thiam ngam thei fawn lo. Hmuhlo ka tumnak cun, hmuh hiar sinsin nakah mi a hruaiih, biaklo ka tumnak cun tongkam thiamlo cingih amah ka biak i ti tam tertu sawn ah an cang vivo fawn. Ka duhthusam cun, ruah kha tak zet in sur thlurthlo sehla, mi zaute hrawngah can rei sawn hmangin, amah ka biak ngam lo khalah, a rim tal thei thei dingin um sehla tiah ka ruat nan, duhthusam cu mual liam ol zet a si fawn.\nAn inn kan thleng zik thlangih, ngam le ngam lo in le ka neih sun theiaw cingin, “Lakphak kan in duak kem, na huam maw?” tiah ka sut. “Kan reilo ding ahcun a ngah ko” in ti ih, kan lut nan, ka thinlung cun, a ril a rak rawng pang dingih, ka zaal sungih daih lo mi kan cah sual pang kemmaw? tiih ka ruah laiah, lakphak cekci a cah ih, thisa/phah a in zawngih, a sat ruangih a hmur a vun tuah kawi lai ka hmu cu, ‘Van cung thaihliak teh ziang si ce’ ka ti rori. Ka lo duhlo i ti lo ruangah, beiseinak lamzin cu ka zawh ve rero a si cu.\nAn in kiang tiang ka thlah ih, kan mangthaawk hnu ah, manhlap he he in kan umnak lam ka pan ih, lamzin hrek ka thlen hlanah, feh lam ih ka ruahnak le duhthusam sawn kha a thleng ta riai!!! Ruah a sur ih, a tak thlurthlo ih, ka duhthusam cu ruahnak thar i pe tu ah a cang ih, beiseinak lamzin zawhih, ka ciin thlekthlek a si hi!!!\nRuahnak thar i pe aw, tiah Van tau phahin, ruah cu ka do so vivo ih, ka hnipuan hruhmi a ciin lo khal a um lo. Hmanseh, ruahnak thar i pe aw … ziangtin ruah do lo in a sawnnak ka co ding tiah ruahnak thar dilin cui zan ruah hnuai ahcun ka can ka hmang ti ka tonak hmun, thim ruamri ihsin ka vun ruah cun, ka kuak bawm khal a zaang zet thlang in ka thei ih, ka Computer hlun se zet ngaingai hmai ih to phah ding cun, inn sunglam ah ka luh san a si cu.\nHi ca ka ngan theh ciah hin, ka man suahmi pakhat cu, ” Kan tlawngkai laiah, kan saya pakhat cun, ka duh zetmi kha, ka fa lepawl an falat tlangval hnuah, rinlo zetin kan tawng aw cu, ka umnak ihsin ka tlu zikte” tiih a rel lai can ka mangih, khai can ahkhan rak hni hmakhalsehla, ka mawh hrih lo nan, tu ahcun, ‘A si thei ngai’ titu lam tang dingin ka um cu a si hi… Ruahnak thar i pe aw… maw Ruah … tiih ka ruahnak ka kawm lai fangah, ka umnak kiangah mino rual thawm ka thei ih, zilthli nem hawp phah tum in, ka kuak cu ka zual ta ih, ka suak.\nAn umnak a rak hla lo, Pa Tuan ih hla, “Kan nuam caci e” ti a sak mi kha ka mang ruangro. Fala nonal ngaingai le tlangval nonal ngaingai pawl cun Birth Day party an rak tuah ih, an kiang nai ih feh hman ningzah um lamlam khi a bang. An kiang naiah, kum upa pawl lennak Park nuam zet a um ih, cui hmun ahcun feh ka tum nan, ka thuruah a sau vivo pang ding, tiin ka suupaw sal.\nInn sung ka lut sal cu, “Aw… ka no lai can ahkhan ziang ah si nawmnak cen tummai lo ih, duhdawtnak ngai hawl ih ka rak va duh? Ka va rak aa lawmam so, ziangah ka thinlung cu nunau pakhat hrang ka rak hlan ih, ziangah ka dam sung hrang hmasi (Scar) ka tuahaw rero” tiah keimah le keimah ka mawhthlukaw nan, ka ruat sal, ruahnak thar thawn, ka mawh lo, Leitlunah DUHDAWTNAK ngaingai co ngah lo ih, mual liam leitlunah an va tam so!!!\nA cuih duhdawtnak ngaingai hlan ngamnak ka co hman kha ka van a va rak tha so! tiin ka hnemaw ih, ka ih a hmu lo nan, zinglam hnatuan ih tho ding ka si ruanga, ka kuak cu zual phah in, ka ihnak lam cu ka pan hruanhro a si cu.\nKa Lo Hngak Ding (Part – 39)\nKa Lo Hngak Ding (Part – 40)\n“HNANGAMTEN I UMTER AW”\nLang No Pawl An Dam Rei


Online par ihsin Missa raithawi nak cu mah rori tel nak ai a awh a theih lo September 12,2020 | Radio Veritas Asia\nOnline par ihsin Missa raithawi nak cu mah rori tel nak ai a awh a theih lo September 12,2020\nonline_ih_missarai_thawinak_thu.jpeg (93.34 KB)\nOnline par ihsin Missa raithawi nak cu mah rori tel nak ai a awh a theih lo\nRam tampi ah tam le mal in Missa raithawi nakah an tel zo a si. Asinan a hlan vek dinhmun ah thleng sal dingah a thu pi tuk. Ziangruangahtile Catholic Khristian sinakin Missa raithawi nakah a thupi mi caanah line par ihsin olten an tel nan mah rori tel dignah a thupit thu, line par ihsin Missa raithawinak ih tel nak cu dinhmun parah bun aw in on a sinan mah rori tel nak thawn aiawh a ngah lo thu Nu Pawlpi ih biak khawm nak thawn pehpar mi daan ih tuanvo nei tu Cardinal Robert Sarah in "Bawi Jesuh thi le sa Saramentu hnenah lungawi ten feh tlang cio uh" tiin thulu pek mi ca pakhat cu ram phunphun ih Catholic Bishop pawl pawlkom hnen kuat a si. Himi thuthan mi cu Pope ih nemhngekin September 3 ah suah a si.\nKhristian nunnak cu pehtlai awk nak a um tul,\nRuahban lomi suanawk nak nat sia ruangah hivek dinhmun hi a thleng. Himi dinhmun cu inn sangsung, nunphung lawngah siloin kawhhran piih biakkhawm nak caan serh ah khal minung pumkhawm ih tuah nak khal bal a si. Nu Pawlpi ih biak khawm nakah biaknak lam daan cu tuah men lawng a si lo. Pathian ih sinak a lang ter timi duhsan a nei. Pathian pakhat ah bawi pathum a um. Cuvekthotho in Pathian cu mipa, nunau pawl thawn nel aw in duhdawt nak a nei. Cutivekin minung pawl khal a mah thawn nel aw dingah in sawm.\nKhristian pawl cu kawhhran ah zum fek tu pawl an um tikah thlacam nak "Pathian ih inn le kawhhran ih inn" cu zalen zetin kan din. Ziangruangahtile cui hmunah hmun khat ten um khawm nakin Pathian ih innsang sungtel tiin ruah nak a um. Curuangah Pathian ih inn ah Pathian ih fa tiin um ding ah a tul tiin ca sungah bet in a sim fiang. Ram uk tu cozah thawn khal hnatuan tlang uh. Khristian pawlkom sinakin a dangten um dingah, zo thawn hman peh tlai awknak tuah loin sangka khar in um daan kha hmang lo ding. Pawlkom ih man cu thangso dingah tuah ding a si. Pawlkom ih that nak hrangah tuah tuan ding a si.\nKhristian pawl cu pawlkom pawl karlak ah um ding.\nA tu vekih pulhnat tuar caan ah khal minung pawlkom hlat ding asilo. Hmun le ram thu nei tu pawl, mi thiam pawl ih lam hmuh mi pawl thlun in, tuah tlang ding. Diocese Bishop pawl din hmun in a tak ih tuah dingah a har ih, that nak a mal mi thu pot cat ngah pang hlah uh. Ahleicein kawhhran mipi pawl Missa raithawi ank thawn hla dingin caan reipi kham nak a si. Tiduhsan cu dinhmun cang thei tawk in tuah in Missa raithawinak thawn rei zet hlat aw lo ding ah khal ruah sak ding a si.\nCovid a can hlan tikcucaan ngah sal ding a thupi\nCaan tha kan ngah caan le covid pulhnat a can hlan ih Khristian pawlih thlarau lam dinhmun asimi biakinn cu Khristian tinkim ih inn, biak khawm nak tuah nak hmun, ahleicein Khristian pawlih nunnak asimi Missa raithawinak hmun a si. Cuvekthothoin anmah pawl cu Pathian ih a thawm huham a tumzet mi thilti thei nak pawl a suah nak dawhhna khal asi. (Biak khawm nak thawn pehpar mi lam hmuh mi cauk - no.10) Pathian cu a sersiam mi minung cu a har bik mi can khalah a hnong dah lo. Zangfah ank a suah ter. Kanmah pawl cu Bawi Jesuh thi le sa sang loin caan reipi um in kan pial. Hitivekih reipi kanumnak in kan nunnak ah Bawi Jesuh thi le sa ziang tluk in a thu pit thu, Bawi Jesuh thi le sa ih a san, a man khung zet mi a man cu kan thei. Curuangah din hmun ih in pek veten Pathian hmuh duh tuk nak, biak duh nak thinlung, Bawi Jesuh thi le sa sang duh nak thinlung, mai unau pawl hnen pek duh nak thin lung pawl thawn Bawi Jesuh thi le sa hnen kir sal cio uh si. Cutilawngah kan zaten khal zum nak, duhdawt nak le ruahsan nak thawn nunram cu famkim zet in kan nung thei ding.\nMissa raithawinak ah mah rori tel dingah a tul,\nOnline ihsin thlah mi Missa raithawinak cu biak inn a feh thei lo tu dam lo pawl hrangah a thupi tuk nan, cumi ih tel nak cu mah rori tel vekin san a nei tuk lo. Aiawh a ngah lo. Line ihsin Pathian biak khawm nak lawng tuah asile kanmah hrang ih minung sinak a la tu Pathian thawn hmunkhat ten um nak dingcu a hlat ter ding timi cu tih a nung. Ziangruangahtile minung pawl karlakah Pathian sinak cu minung sinak thawn a um mi Bawi Jesuh cu a lang men a silo. Amah rori a um. Ziangruangahtile Bawi Jesuh in "Bawipa thi le sa sang loin reipi a um tu, a tih tu pawl, thin tha a nau ih beidong ih a um mi na unau pawl kir sal dingah ko aw" tin a sim. Johan 6:56 ah Pathian le mah tong awk nak cu tha a tho ter. Thlah poih in sung ter hlah. Aiawh khal a ngah lo. Curuangah covid nat suan awk nak mal in hmun tinkim ih thu nei tu pawl ih on mi vek in miung pawlkom in biak khawm nak tuah a theih ding. Cuvek thotho in Bawi Jesuh thi le sa thawn reipi a hlat aw mi u le nau pawl Bawipai hnen hruai sal ding.\nMissa raithawi nak ah tel dingah forhfial,\nBawi Jesuh thi le sa raithawi nak ah tel thei nak tam deuh dingah, cutivekin nat suan awnak a karh zai lo dingah lam hmuh mi thawn kaih aw in tuah dingah, cutilawngah kawhhran mipi pawl in thinphan nak thinlung, tih nak thinlung in a hlat dingih thinlung hnangam ten an rat ding thu, a tha hnem deuh ih, ngai ngai asimi lamhmuh mi pawl cu hmun le ram thawn pehpar mi Diocese Bishop pawl ih ruah san nak par khalah tampi a um thu, asinan thu nei tu lam ih biak khawm nak cu siat suah dingah tuah nak on asi lo thu, Diocese uk tu pawl lawngin harhdam ank lam ihsin khal siseh, hmun le ram ih thu nei tu pawl ih lam hmuh mi pawl hnong lo dingah tuah ding a si. Nu Pawlpi ih biak khawm nak daan pawl thlun uh. A tu vekih a thupi mi caan ah biak khawm nak tuah ding asinan Nu Pawlpi ih biakkhawm nak thawn pehpar mi daan vekin tuah ding asi. Cuvek thotho in kawhhran mipi pawl ih caan tha khal theih pi ding a si. Ti duh san cu Bawi Jesuh thi le sa san thei nak le Bawi Jesuh thi le sa raithawi nak ih tel thei nak khal tuah sak ding. Nat suan dingcu tih tuk in harhdam nak zung, asilole Diocese Bishop ih lam hmuh mi hnakih luan in khar nak tuah a ngah lo. Diocese Bishop thu ngai ding. Tipalh nak a um lo ding ih a tha bik mi cu thu ngai nak a si.\nNu Pawlpi ih daan thlun nak kan ti tikah Diocese Bishop thu ngai nak a si. Harsat caan ah tahthim nakah raldo nak hmun, pulhnat sia a um caan vekih tikcucaan ah Diocese Bishop pawl, mai ram ih Catholic Bishop pawl pawlkom ih lam hmuh mi pawl cu thaten thlun ding. Thu ngai nak cu Nu Pawlpi hnen zumnak thawn ap mi thilmankhung kilhim nak a si. Asinan a thupi mi caan ah lam hmuh mi thlun ding mi thuhla pawl cu cui thupi mi caan theh hnuah, a hlan vekih dinhmun thlen veten hnongin biak khawm nak cu a hlan vekin tuah ding a si. Mipi pawl ih harhdam nak le kumkhua rundam nak Nu Pawlpi cu mipi zaten man a nei ter vivo ding a si. Ziangruangahtile leitlun nunnak cu a thupit vekin, kumkhua nunnak cu a thupi sawn. Nu Pawlpi cu mipi pawl ih harhdam nak khal a thupi ih ret ih tuah phah in lungawi nak thuthang sim in kumkhua rundam nak ah feh tlang ding a si thu Cardinal Sarah in himi ca ah a ngan. Himi thuthang cu Vatican thuthang ihsin kan ngah mi a si.


Tlennak Hrangih Khualtlawnnak - Chinland Today Media\nOctober 6, 2010 12:44 am·0 comments\nNan thinlungput daan cu Khrih Jesuh ih thinlungput daan vekin siseh. Khrih cu Pathian sinak a nei ringring … a sinak hmuahhmuah a taansan ih hnen-um sinak la tahrat in, minung ah a cang ih minung pianzia in a piang. – Filipi 2:5-7\nJames Hansen in “Mi Pakhatnak (The First Man)” timi a cabu sungah Neil Armstrong thlapi tlun ih a kainak thu a ngan. Cangantu in thlapi par kaitu pawl ih an khualtlawnnak pakhat ciar ih hmuhtonnak an simmi pawl sim fiamgnak a nei saal. Cuih an simmi sungah Houston, Texas in Cape Kennedy, Florida in Thlapi par an fehnak, Pacific tipithuanthum, Hawaii an thlennak le Houston, Texas ih an thlen saalnak hmun pawl an tarlang. A va nasa ve!\nCumi hnakih a nasa deuhmi khualtlawnnak hminsinmi dang a um. In Rundamtu Bawipa ih khualtlawnnak thu hi ruat hnik! Jesuh Khrih: A ratnak – Vancungram; A rat thoknak – Bethlehem; A suahseemnak – nu thianghlim sungin; A ratsannak – misual pawl tlen dingah, A kir saalnak – Pa ih vorhlam ah.\nFilipi 2:5-11 ah, Jesuh Khrih leitlun ih a ratnak thawngin rundam kan sinak thu fiangte’n a sim. Bible simfiangnak (commentary) ngantu pakhat in, himi catluan cu tuarnak nun neitu sal ih thungainak ruangah cawisan le sunloih thangtthat peknak hla a si, tiah a ruat. Khrih cu Pathian sinak a nei nain … tangdornak thinlung thawn thinglamtah ah thihnak a tuar. Curuangah Pathian in a saangbik hmun ah a cawisang (Filipi 2:5-9).\nKan Bawipa Jesuh Khrih ih rundamnak hrangah lamdang hleice a khualtlawnnak in kan thinlung cu lungawinak le thangtthatnak in a khahter. – Dennish Fisher\nIn zaangfah rundamnak cu ciamciam tumtahmi,\nLei le van karlak pehtlaih awknak lilawn;\nSangka on cia luh man pek ttul loin,\nAw, mangbangza rundamnak, keimah hrang tiangin. – Johnson\nPathian in milai thuanthu a siatbal,\nkumkhua nunnak laksawng pe dingah.


Mizo DungTun Dahlotu Pu No Than Kap – Salai Chin | Falam Online Media\nSeptember 22, 2020 September 22, 2020 Ni Hnem Sung\t0 Comments\nMyanmar ram Chin-Mizo ramkhel khawvel ah Pu No Than Kap hi a thei lotu kan tam zum a um lo. Kan duh, duh lo khalah Chin ramkhel thuhla kan rel ahcun a hmin telh ringring a ṭul. Cucu, CPP President le SCAM a rak ṭuan dah ruangah khal a si men thei.\nPu Than hin ramkhel khawvel phen ah Bible degree sang zet a nei ih hla phuah, cangan thiam a si hlei ah Theologian khal a si. Mi famkim cu a si lo nan rinsantlak patling pakhat a si.\nPachhunga University College suak a si bakah, CNF hruaitu a ṭuan lai 1988-1996 kum sungah Aizawl ih tlangleng a siih Mizoram mi hminthang tamzet ih rualṭha khal a si. Abikin Pu Zoramthanga thawn khal, rualṭha an si. Cucu, Mizo/Chin nunphung nuntu khawsakdan, an thlir dan a bangaw ruangah khal a si thei.\nPu Zorama leh Pu Than hin Zo hnahthlak tiih kan theih mi, Lusei, Lai, Mara, Paite (Zomi), Matu tvk hi hnam/miphun khat kan si nan Cozah pakhat hnuai ih kan um tlanglo ruangah le kan ṭong a bang aw lo ruangah pumkhat kan si theilo mi hi poi an ti zet.\nPu Zorama, Kawlram a tlawng lai ah Pu Than in vok a rak thah. Mizoram ah Chin National Day hmang dingin Pu Than an sawm lai ah khan, Pu Zorama in hluanghlai zetin a rak hmuak ih, a khual ṭha hlei ah a tlun nakding Helicopter khal a hlang sak. Pu Zorama lawng a si lo, Pu Hawla a tlawng ṭum khal ah Pu Than tong dingin appointment a rak tuah dah.\nPu Than hin Mizo/Lushei hi midangdang vekin a hmu ve lo. Sagaing Chin Affairs Minister a ṭuan lai ah Mizo Society hi titheitawk suah in a bawm ringring. An sawmnak tapiang in pelhloten a ṭanpi ringring. Thinlung te le ruahnak fate nei mi ṭhenkhat in an dodal lai khalah Chin Literature & Cultural Association ah Mizo palai a thun lut.\nAmai phunhnampi in Mizo ṭong hmang pawl an dodal lai ah “Kan hnam hi Mupi mit vekin a sunglam in zoh hnik uh, Hmuan pakhat ih pangpar mawi ciitin par tlang vek an si. Kan mah le mah kan buai mi cu Kawl le Kala lungawi ternak men a si” a ti ṭheu. Voikhat khalah meeting nakah mi pakhat in Mizo sawisel in a ding lai cu “Mizoram hi Myanmar, Chin mi rilrawng ṭamsawl umnak neilo ih kan um lai ah rawl le beunak hmun in petu an si” tiah Pu Than cun a let.\nChin le Mizo pumkhat si dingin le Chin ram cak sinsin theinak dingah Chin Party pathum CPP, CNDP le CLD cu party pakhat ah fin a siih Chin National League for Democracy tiin hmin bun a si. CNLD cu Myanmar ramsung um Chin hnamtinkim ta a si. Kan zaten umkhawmnak party a siih Chin phun cii kim deuh thaw umnak khal a si.\nMyanmar ih Chinmi tuarnak hi simcawkding a si lo. Hivek pawl nawr ding cun Chin party kan ṭan ṭul. Federal si lo in Democracy a si ringring ahcun, mitamsawn rorelnak a si ruangah buainak a tam sinsin ding. Curuangah mimal pianvo hum ding cun Federal kan mamawh. Cukhalcu Kawl pawl in, in pek dah lo ding. Kan mah rori`n kan nawr a ṭul.\nCuticun Myanmar ah hin kan sakhua, kan nunphung le kan sinak kan hum thei ding. Zungbawi hnaṭuan khalah kan mi le sa an pung vivo dingih sakhua lam ah kan zalen deuh ding. Kan ṭang khawm dingih kan tha a cak deuhdeuh ding. Cutin, tleunak cu thim lakin a hung tleu vivo ding. Mizoram khi State ih an cak ruangah Missionary khal tamtak an thlah thei. Curuangah miphun zawng ih cak ding hi a poimawh zet.\nMizo ṭong hmang Candidate kan neilo ruangah vote hlah uh kan ti lo lawlaw. Vote pek ding mi ah rem kan ti lo le hnam dang vote ai in kan mai` hnam Party CNLD candidate hi vote cio uh si.\n(Chin Special Media Group ta let sal mi a si)\nCahram ngantu Salai Chin\n← Motor thawn pah pet ih a tlan hlo san mi cu A Rậng a rak si ziar\nUS Vice President to mi Air Force Two vanzam a Cangsual – Video →\nSAC ralhraang 200 hrawngin Meithal hmetpuak phah in Falam lam pan\nJune 20, 2021 Ni Hnem Sung 0


Nivar Cyclone in Tipi sung ta a sem suakmi Sui tamzet an sar | Falam Online Media\nNivar Cyclone in Tipi sung ta a sem suakmi Sui tamzet an sar\nNivar cyclone in India ramṭhen a naui hnu, Andhra Pradesh, East Godavari district, Uppada khua kiang tipikap ah ṭhimum tiat Sui tamzet an sar.\nThlisia hrang mi in tilik a tho ter ih tipi sung ih um mi Sui pawl cu tisuar in tikap ah a sawisuak siding an zum.\nNovember 27 ah cuih sui cu hmuhsuah a si ih Uppada khuami mipum 50 lenglo in an sar ciamco. Khawinah in Sui pawl an suak ti cu theihcian a si lo nan hih hmun kiangkap ih rak um dah mi temple ropi pahnih tipi sungah a pil dah ti`n thuanthu a um.\nIn Pics: A new fortune https://t.co/oAo5ojx8eP\n— Economic Times (@EconomicTimes) November 29, 2020\n“Khua hlan ah hih hmun ih Inn le temples an sak tikah dau hrang ah ti`n foundation ah Sui ṭhimum an phum tel ṭheu. Tikcucaan a rei tikah cuih inn le temple cu tipi ṭhang in a khuh hai. Cumi Sui pawl kha Cyclone Nivar in a semsuak siding” tualsungum sub-inspector Lovu Raju in a sim ih “minung 50 hrawng in an hawl ciamco nan a hmulotu khal an um” a ti.\nTuhlan kumkhat luan hrawng ah khan Uppada khua thawn hlattuklonak hmun Konappa Peta khua ah Cyclone ih semsuak mi Sui tamzet a rak suak ve dah a si.\nsub-inspector Lovu Raju cun “biaknak thawn pehpar ih hih hmun kiangkap ra ṭheu pawl khal in dau ṭhatnak ah ti`n tisung ah Sui ṭhimum an tan ṭheu. Cumi pawl kha Cyclone Nivar in a sawisuak mi khal a si men thei” a ti.\n← Covid 19 vaccine phur tu ding Vanzam a cangvai thok\nUtah ramcaar ih Monolith cu mangbangthlak zetin a hlo puppi →\nNYC Bus Drivers Union in New York palik fial mi tuah duh lo\nPakistan ram, Lahore ah Electronic Dawr ropi a kang


Zum Phot Aw - Chinland Today Media\nFebruary 9, 2012 2:43 am·0 comments\nZumnak neitu hrang ahcun ziang hmuahhmuah a cang thei a si.\n–\tMark 9:23\nBible Siar Ding: Mark 9:17-29\nA hmin men zumtu pawl in Pathian Thu an zumfek lo ka hmuh tlukih ka thinnattertu zianghman a um lo. Thutthimnak bangah hih leitlun milai hmuahhmuah in Pathian Thu an zum lo a si hmanah Pathian Thu cu zianghman lamdannak a nei cuang lo ding; ih amah kel a si ringring ko ding. Pathian Thu cu na lamdangter thei lo. Pathian Thu cu “kumkhua in kumkhua tiang a hmun ringring a si” (Saam 90:2).\nVeikhat cu rinnak thu ka sim rerolai ah mipi sungin mi pakhat in, “Ka zum thei lo” ti’n veithum rori i au hnawh. Ka thuthangtha sim cu cawl cuang loin daite’n ka pehzom, ziangahtile cuih au aw in zianghman ka nun in danglamter thei lo. Ziangtiklai caan khalah donak ttha tuah dingah ka timlaam aw cia ringring. Kan hnenih in pekmi kan zumnak cu kilkhawi ttha ringring ding kan si. Thuthangtha cu ka sim rero, ih cu pa cun “Ka zum thei lo” ti’n khawleng ih a suah zawng tiang a au phah bet lai.\nNeta ah thuhla ka theihmi cu, pumkhawmnak hmun a suahsan ih khawleng a thlen le vete’n Thlarau in a hnenah hiti’n a sim: “Na zum lo ruangah ttong thei nawn loin na um ding.” Cumi cu Zakharias hnenah a rak ttongtu Thlarau thotho a si. “Hiti ih na zum lo ruangah ttong thei loin na um ding. Na hnenah ka thukammi a kimnak ni a thlen hlan lo kam khat te hman na ttong thei nawn lo ding” (Luka 1:20).\nHell ram a um thu ka zum. Zo pawl si hell ram ah a um ding? Zumlotu pawl! Anih pawl hin khawtlang hrangah zianghman tthathnemnak an nei lo. Pumkhawmnak hohatu pa hnenah, “Va feh awla hih an simmi thu hi a dik maw dik lo ti va hliakhlai aw,” ka ti. Cu mipa ih inn ahcun a va feh ih a hmaisabik amah a rak cibaitu cu “Ka zum thei lo” tiih a autu pa ih nupi a si. Anih in, “Na pasal in ‘Ka zum thei lo’ ti’n veithum rori a au ruangah atu hi a ttong thei nawn lo timi hi a dik maw?” ti’n a sut.\nCu minu cun a mitthli thawn, “Va feh awla va zoh aw,” a ti. Inn sungah a vung lut ih cumi pa cu a hmur tthia rero in a rak um. Cu mipa cun cahnah le cafung la tahrat in, “Zum theinak caan ttha ka nei. Asinan zum duh loin ka el. Curuangah atu ahcun ka zum thei nawn loih a ttong khal ka ttong thei nawn lo,” ti’n a ngan. Hih leitlunih sualnak maksakbik cu Pathian Thu zum lo hi a si. “Kannih cu dungah a siip ih a hloralta mi kan si lo. Rinnak nei in rundamnak a cotu sawn kan si” (Heb. 10:39), ziangahtile Pathian Thu cu a nungih thil a ti thei, a cangvai ringring.\nHell ram feh na duh asile na tuah dingmi cu Pathian Thu zum lo hi a si.


Bible Thianghlim - 2 JOHN\nBibleThianghlim – 2 JOHN\nA siartu: Hril mi nunaunu le a fātepawl\nRom uknak in Mediterranian kiangkap rampawl ah remdaihnak a dĭnhnget ruangah veivahnak a áwl ih a him. Amah lawngte khuahlan riahbûkpawl cu sualralnak le thianghlimlonak in an hmin a than ruangah thuthangṭha simtupawl hrangah riahnak hmun ṭha a si lo. Curuangah zumtu innpawl ah an riak sawn ṭheu. Zirhtu diklopawl in cuvekih khualthlenawkdān kha remcānnak ah lain, zumtupawl hnenah buainak nasazet an thlĕn. John cakuat pahnihnak le John cakuat pathumnak hin hivek buainak hi an buaipi.\nHi cakuat pahnih hin bangawknak tam zet an nei. Khualṭhatnak thu hleiah, an pahnih in thutak le duhdawtnak thupi ah an hmang veve. An pahnih in cangantu pakhat, «elder» ti mi ih ngan mi an si. Cangantu in zo a si ti a langawter lo nân, kawhhran thuanthu hmuahhmuah ah hih elder hi apostol John a si tiih zum a si. Hi cakuatpawl hi John in a thuthangṭha a ngan tikcu hrawngih a ngan mi an si men thei. Curuangah hi cakuatpawl hi A.D. 80-95 hrawng, Efesa kawhhran ah pastor a ṭuan laiih a ngan mi a si a zumum.\nJohn cakuat pahnihnak hi John in, «hril mi nunau le a falepawl» hnenih a ngan mi a si (câng 1-nak). «Nunau» ti mi ṭawngkam hi kawhhran sungih nunau pakhat a si. John cun a hnenah duhdawtnak, thutak le thianhlimnak thu ah thape dingin a ngan.\nThutak lamih lungput dik nei amah cu a lawm (1-4). Cun duhdawtnak cu thulunnak ah hram bunawin thil ti ih langter ding khal in a sawm (5-6). Thutak ih hram a bŭn mi pakhat le pakhat duhdawtawktăwnnak in kawhhran a thiangter. Thianhlimnak lamah thinlung pe dingin, zirhtu diklopawl theithiam dingin le anmah do dingin tha a pe (câng 7-11). Zirhtu diklopawl cohlang lo dingin a sim ih, a cakuat cemnakah a hnenih tlawn a duhnak, thunetnak duhum thawn a cakuat a cemter (câng 12-13).\nPathian in zumtupawl hi pakhat le pakhat duhdawtawtăwn dingin in ko. Asinan thutak kaihnget ih zirhnak diklo do ding khal in fial. Hi thil pahnih thlun ding hi thu kalhaw mi an si lo. Hih cakuat in cupawl hmuahhmuah ziangtin rinumten a tuah ding ti thei dingah zumtu a bawm.\nII. John in zumtupawl thutak ih an rinum ruangah a lawm hai (câng 4)\nIII. John in zumtupawl pakhat le pakhat duhdawtawknak hmangih Pathian thupek thlun dingin tha a pe hai (câng 5-6)\nIV. John in zirhtu diklopawl laihlăngnak in le donak in kawhhran thianghlimter ringring dingin zumtupawl thu a pe hai (câng 7-11)\nV. Thukharnak (câng 12-13)\n1–2 Elder in kanmah ih um ringring mi le kan hnenih kumkhua um ding mi thutak ruangah, keimah lawng si loin, thutak theitu hmuahhmuah ih an duhdawt ve mi, thutak ih ka duhdawt mi hril mi nunau le a falepawl hnenah:\n3 Pa Pathian hnen ihsin le Bawi Jesu Khrih, paih Fapa hnen ihsin zangfahnak, zahngainak le hnangamdaihnak cu nan hnenah thutak le duhdawtnak thawn um hram seh.\nKhrih Thupek vekih Nun\n4 Pa hnen ihsin thupek kan rak cohlan zo vek khan, na fale hrekkhat thutak ah an feh rero ti ka rak hmu ih, nasazetih lungawiaipuangin ka um. 5 Cule upattlak nunau, na hnenah thupek thar ka ngan lo, a tir ihsi kan rak neih mi thupek kha a rak si sawn, ka lo ngĕn mi cu pakhat le pakhat kan duhdawaw ding ti hi a si. 6 A thupekpawl vekih nun hi duhdawtnak cu a si. Himi hi nan nunpi theinak dingah a tir ihsin hna ih nan theih mi a thupek cu a si.\n7 Ziangahtile mibumtu tampi leilung tlunah an ra suak zo, annih cun Jesu Khrih milai taksa in a ra ti an pawm lo. Cuvek mi cu mibumtu le Khrih dodaltu a si. 8 Kan rak ṭuan zo mi thilpawl kan hloh lo ih, lawmman famkim kan ngah theinak dingah nanmah lamah fimkhur uh.\n9 Zokhal Khrih ih zirh mi thlun lo tu le Khrih zirhnak ih um ringring lo tu cun Pathian a nei lo. Khrih zirhnak ih um ringring tu cun Pa a nei ih Fapa khal a nei. 10 Zokhal cuih zirhnak nei loin nan hnenih a ra thlen asile, nan inn sungah lutter hlah uhla, cibai khal bûk fawn hlah uh. 11 Ziangahtile cu pa cibai a bûktu cu, cu paih thil tiṭha lo mi ah a tel ve a si.\n12 Nan hnenah thil tampi ngan ding ka nei, cahnah le cati hman ding ka duh lo. Cuhnakin kan aipuannak a famkim theinak dingah nan hnenah rain hmaităwnih lo biak ding ka ruahsan sawn.\n13 Pathian hril mi na unaunuih falepawl in cibai an lo bûk. Amen.


Benjamin Sum Sunglawi zetih hmuah an Tum - The Chin Times\nThe Chin Times > Blog > Thuthang > Chin News > Benjamin Sum Sunglawi zetih hmuah an Tum\nMipi thinlung luah khat biktu le mipi thinlung ih nehnak cotu Benjamin Sum cu a ra lai dingmi January 5 (Zarhpi ni) Sunhnu nazi 2 ah suahsemnak lam pan in a hung tlung thlang ding tiah theih a si.\nA suahsemnak, Lairawn, Kalay/Tahan ah Sunglawi zetih hmuah an tum ti thu kan thei. Chin Pawlpi ih hohanak in hmuah a si dingih himi Benjamin Sum hmuaknak hrangih cemliam mi hmuahhmuah hi Benjamin Sum ih tlawng a rak kainak GCEC Sayakyi Mang Lian Tlung le YCW Sayakyi James Thang in an tum ding tiah theih a si.\nBenjamin Sum hi suahsemnak Lairawn ih a hung tlun veten, Mipi thawi tawnawknak tawlrel sak a si cih dingih, khuitawk ah neih ding timi cu a fiang lo nan amai’ suahsemnak khua Hmunlai bualrawn hi si thei dingin Hmunlai mino Pawl Cun an beisei ih stage le thil dang ṭul hmuahhmuah khal an tuahthluh ding thu theih a si.\nHmuahnak Alante (flag) hi 1000 tuah zo a si ih biangben ding phunphun khal timtuah a si. Benjamin Sum cu Myanmar Idol ih Grand Final zuamawknak an neih hlante ah suahsemnak khua ih tlung dingin Myanmar Idol ṭuanvo neitu lamin, colh an pe nan, remcanlonak ruangah le harhdamnak lam ruangah tlunglo in an ṭhulh sal.\nZuamawknak an ṭheh fel hnu, “January 5 (Zarhpi ni) Sunhnu nazi 2 ah a hung tlung thlang ding’. Air ticket khal lei fel a si zo. Sunlawih ih hmuak theitu dingin Kalay Airport ah Nazi 1.30 PM ah thleng thei tum cio sehla. GCEC le Tlawngta dangdang khal rak pawk cio dingin kan lo sawm.” Tiah GCEC sayagyi Mang Lian Tlung cun a Facebook cahmai ah a tar.\nCun Benjamin Sum hi Lairawn ih Pyinkhonegyi khua khalah sunlawihnak neih a si ding. Benjamin Sum hi WINNER a si ah maw, asilo ah maw, Vok ka thah ding a si tiah, Phyinkhonegyi khaw mi Salai Maung Maung cun tuihlan ah a rak sim ih, a sim vekin Vok a thah taktak ding thu khal theih a si.\nChin mi pumhuap asimi Chin Pawlpi ih hohanak thawn hmuak ding asi vekin, mipi thinlung ih WINNER a ngahtu Lairawn suak, Chin Tlangval, Benjamin Sum hi Lairawn ih a ummi kan Chin mipi a tam theibikin le a sunglawi thei bikin kan hmuak cio pei uh.\nPrevious Article Malaysia UNCHR in mithar a la ngaingai maw?\nNext Article Iran in Rocket 15 Rori thawn US A Kap Taktak Thlang, US in Ziangtin A Lehrul Ve Pei?


Singapore Ah Hnaṭuan Dingin A Feh Tum Ih Bum A Tong – Meifar\nSingapore Ah Hnaṭuan Dingin A Feh Tum Ih Bum A Tong\nMyanmar ramsung buainak ah mino pawl cu PDF ah an lut ih zalennak ngah dingin ralhrang pawl an do rero lai. Fala, nunau pawl cu ramdang dang ah hnaṭuan ding hawlin an poksuak, raltlan ih um aicun ramdang ih hnaṭuan an hril sawn.\nCumi lakah mibum dingin cangvaitu khal an rak um. Mipa kum 25 kiangkap hrawng mi (4) khal puaisa ih bum an tong ih pakhat ah ting 50 hrawng an sung thluh. An inn le lo, caw le hmuan zuar in ramdang feh an tum nan bum an tong ruangah ramdang feh ngah loin an khua ah an tlungsal.\nKayin State, Daw Nga Kha vengsung ih um fala kum 18 mi Natasha khal a hmeltheih pakhat in Singapore feh dingin a tawlrel sak ih puaisa bum hmang an tong ngah. A thupten hmatpungtin an tuahsak ih ting 4 an ngen, cutin April 23 ah Singapore ram ih feh dingin an ti.\nApril 20 ah Yangon, Hlaing Township ah ava feh ih inn khan pakhat sungah an kharhkhum. Innkhan sung ahcun nunau 30 hrawng an rak umcia, interview an tuahter ih an vaw ṭheu. Leng vahsuah khal an siang lo ih an room cu tawh in an kalh ringring, ‘ramdang ka feh duhsal lo, kan khua ah ka tlung duh’ a tiih an siang lo.\nNi 5 hnuah rawl pe dingin sangka an ong ih cutawk ah a tlansuak thei, cutin an khua ah a tlungsal ih khan sungih um nunau pawl cu a seherh tuk thu a rel. Ziangtin an um vivo ding ti a ruahnak ah a thinhar tuk. “Tulai ramsung buainak lakah suamhmang, mibum dingin cangvaitu an tam tuk ruangah ramdang nan feh ding tik ah fimkhur cio uh” tin an tarlang.\nUS Ah Chin Tlangval An Kap That\nZawhte Pawngsual Thattu An Kai


A Theicia Zo - Chinland Today Media\nAugust 2, 2010 12:36 am·0 comments\nAnmah vek va si hlah uh. Nan ttulmi cu nan dil hlan ihsin nan Pa in a thei cia zo. – Matthai 6:8\nKa rualpa, miseenpi khualtlawnnak vanzamleng mawngtu pakhat in van ih an zuan rerolai ah ttihnungza cetlam tthat lonak a tonmi thu in sim. “Cuvek ih a canlai ah ka tonak hmai ah raalrin peknak meisa ka hmu rero, netabik ahcun tluang te’n kan ttum thei,” a ti.\nAn ttum vete’n a mawngtu pilot cu a vanzam rak kilkhawinak zungah a feh lohli ih a tonmi pawl a va sim. A va report nak ihsin a theihmi cu, “Na tonak hmun ih raalrin peknak meisa na hmuh vete’n kan rak thei cia zo, tuah dingin kan rak raalring cia, kan hnenah tla raalrin peknak kan rak ngah ve si maw,’’ an ti ih a mang a bang lehlam.\nCuih thilcangmi in ruah tikah zianghman sim ding ka thei lo na’n Jesuh ih simmi vancung ih kan Pa ih thuhla thawn ka tahtthim. “Nan ttulmi cu nan dil hlan ihsin nan Pa in a theicia zo” (Matthai 6:8). Sullam neituk lomi ttong tampi le rei pipi thla an cam tikah Pathian in a theih sak cuang ding tiah an ruahmi duh loin a sim (c.7). Pathian cun a fale pawl ih ttulnak a theih sakcia thu Jesuh in a sim.\nPathian cun kan ttulmi thei hmansehla, A hnenah thu kan thlenh ding in duh sak. A zaangfahnak ruangah kan thlacamnak theih sak ding le kan ttonttaihnak tuah ttha dingah a raalringcia zo. – Bill Crowder\nPathian cun kan ttulmi hmuahhmuah thei hmanseh,\nAmah kan sim ding a duh;\nAmah thawn pawlkom dingah in hruai,\nThlacam dingah in ko. – D. DeHan\nThlacamnak cu zumnak ih aw a si,\nPathian in a thei ih in ngai sak ti rinsannak a si.